أمراء مجنسون يحتلون شارع البديع
 
 أمراء مجنسون يحتلون شارع البديع 
 كريم المحروس 
4/6/2009م 
 الانتقال بين قرى مناطق البحرين بواسطة سيارة "أبو جلستين" يلازمه بذل الكثير من الجهد واحتمال الكثير من الأذى  في مثل وضع الرفاه الراهن، ولكن خيار الانتقال هذا فيه الكثير من المتعة لمن رغب في كسب المعارف تطبيقيا أو لمن فُرِضت عليه أوضاع الحاجة نفسها على نفسه. 
 عند كل جولة لكَ مستقلا عن سيارتك الخاصة وعن " لمة " الأصدقاء الحافين بك؛ تستكشف على هذا الشارع الكثير من قصص الحياة الاجتماعية للمواطن البحراني ووقائع كفاح رزقه وآثار السياسة بكلماتها التامة المجردة من المبالغة والاختلاق وتكلف الرواية. 
 لغرض في نفسي قصدت شارع البديع ووطدت النفس على الانتظار لساعة من الزمن عند رأس شارع البديع بالقرب من بيت الحلال وكلي أمل أن أرى طلعة سيارة "أبو جلستين" شاخصة زاحفة بين زحمة الاكتظاظ الكبير عند التقاطع مع شارع اللؤلؤ.. وصلت إحداها "قرمبعة" ولكنها المنقذة من حرارة الشمس وتفي بالغرض. 
 زاحمت الجليس الآسيوي في مقدمة "أبو جلستين" ثم انطلقنا مسرعين .. لفت انتباهي "خيزرانه" سميكة صقيلة عجبت لها ممددة على "داشبورد" السيارة ويعم ظهرها لمعان وتألق من فرط حرارة الشمس حتى ذكرتني بـ"خيزرانه" الأستاذ خليفة أبو صرة التي آلمتني في اليوم الأول لدخولي الصف الأول الابتدائي في مدرسة السلمانية وأذهلت أطفال الصف كلهم وأرعبتهم حتى لم يتمالك أحدهم نفسه فبال في ملابسه. 
 سألت السائق البحراني (68 سنة) من بعد حديث طويل استغرق ربع المسافة إلى قرية جدحفص:
ذكرتني بطفولتي والحقد الطائفي لأستاذ خليفة يا حجي بهالخيزرانه .. بعد ما عندك غنم ورى السيارة! .. حق ويش هالخيزرانه باطحنهه اهني يا حجي ويهيج ابهه احزانه؟! 
 ألقى سائق"أبو جلستين"زفرات يتنهد لها الجماد وقال: 
ما تدري يا ولدي ويش سووا فينه هالآسيويين .. كل يوم ليهم حيلة للشردة من سداد "الكروة" واحنه كل شغلنه نبطل حيلهم إذا اقدرنه حتى نجمع رزقنه.. تقدر اتقول احنه نشتغل بطالة الحياله مو سواق "ابو جلستين".. تدري ويش آخر حيلة عندهم؟: يركب السيارة وإذا بحول يعطيني نوط ابو عشرين دينار ويقول خذ فلاف ربيات ورجع الباقي! .. 
 يا ولدي انته شفتني اشتغل سايق طيارة آخذ ألف وأعطي خردة 20 دينار للركاب؟!.. أنا اشتغل لفلافة أيام مثل الحمار حتى تتجمع عندي 10 دنانير ما اتلحق واتطير على الجهال، من وين لييّ 20 دينار احطهه حق خردة لهلمقرودين؟!.. ما ليهم إلا الخيزرانه!.. لا تستغرب ، تره الآسيويين يتعلمون من حكومتنه جيفه يتعاملون ويا البحارنه: تعطينه الحكومة نوط أبو 6 مليارات دينار كل سنه باسم بنيان البحرين وايقولون اخذو منهه 150 دينار شهريا ورجعوا الباقي ..ما عندنه خرده لنوط ابو 6 مليارات ، فلا المليارات شفناهه ولا تدخل 150 دينار في جيبونه.. وبعدين ما انشوف الا الشغب مصطفه عند باب قريتنه ايقولون بعضنه باق نوط ابو 6 مليار دينار وغيرنه ما رجع الخرده! .. مثل ما ايقول المثل: "لا تسمع الجدبة أحسن ليك حتى لا تشوف صاحبهه فاتصير جداب"!. 
 انقضى ما رغبت تحقيقه في قرية جدحفص فقفلت أدراجي راجعا إلى حيث منطقتي "النعيم" على نفس الشارع وبسيارة "أبو جلستين" مريحة ليس فيها إلا السائق وأنا هذه المرة .. سألني السائق عن مقصدي، فقلت" النعيم" . فقال:حياك يا حجي ..يا هلا! 
 لم أشاهد "خيزرانه" على "داشبورد" هذه السيارة ولكن لفت انتباهي هيئة السائق ولباسه ولهجته ..نظر إلىّ وقال: أهلا وسهلا ، أنا سعودي من الاحساء .. ضيعت الطريق من الاحساء الى هنا ، وأنا أدور على محمصة قهوة مشهورة مقابلة لمقبرة في البحرين ..تعرفها.. تندلهه؟!
 إذن هذه المرة قصة سعودي وليست خيزرانه ..أجبته: 
أوه .. البحرين متروسه مقابر ويمكن محامص بعد..هناك وراء أو مقابل كل مقبرة محمصة، او بين كل مقبرة ومقبرة محمصة ، او بين كل محمصة ومحمصة مقبرة!!.. أعذرني ، أنا بحراني كنت مغتربا ولا اعلم الكثير عن جزيرتي، ولولا أن شارع البديع هذا مستقيما حتى آخره لأضعت "جدحفص" و"النعيم" معا .. أنت سعودي أضعت طريق المحمصة والمقبرة ولك علم تفصيلي بشارع البديع وقراه وتعمل سائق اجرة إلى "النعيم".. أنت تعرف مقصدي"النعيم" بالضبط، وسنصل إليه في لحظات .. هناك عند مدخل "النعيم" سترى مقبرة ولا محمصة هناك .. كم صار؟

  
 أجابني بزهو الواثق من نفسه والمطمئن على مأمن: 
بدون زيادة ، إنه العرف.. ثلاثمائة فلس فقط.. أهلا وسهلا ..أنت لست بحريني بالتأكيد .. ربما أنت سعودي مثلي أو كويتي، ولكن أنا كنت سعودي إلى ما قبل أسبوع، وأنا بحريني جديد الآن، ولا اعرف عن هذا الشارع شيء لولا انه ممتد إلى منطقة سكني الجديد "البَدِيعْ" .. هذه بلد رائعة لا تنسى أن تتجنس فيها مثل ما فعلت عشيرتي وأنا منها.. أنا مثلك ولكني ابحث عن مقبرة خلف محمصة!
 
 ودعته والأسى يغمرني على ما فرطت حكومتنا في جنب مواطنيها ممن لاذ بـ "الخيازرين" في المعترك الوطني بعد أن فقدوا كل أمل في خيارات السلم والحوار.. ولم انس تدقيق النظر في لوحة رقم سيارة السعودي الوافد البحريني الجديد.. إنها: (البحرين – خاص _ 0000) .. فحدثت نفسي : يا للسخرية ، راحت عليك يل بحراني "ابو خيزرانه"، لو علمت أن المجنسين المخبرين في الطريق لاحتلال شارع البديع بسياراتهم الخاصة "أبو جلستين" وسيزاحمونك رزقك؛ ماذا ستفعل بالخيزرانه؟! ..حقيق بالبحرانيين مثلك أن يستبدلوا "خيازرينهم" بشيء آخر أكثر جدوى قبل أن تُحتل شوارعهم ومساكنهم وجزيرتهم كلها حتى يترحم الشيطان على أمير المخبرين! 
 
 شبكة النعيم الثقافية
 —رقم 2605